《南辕杂诗一百八章 其七十二》
清代·姚燮

群行身不孤，心孤犹独行。每当众欢乐，我益烦愁生。

沙飙荡天半，地上虚寒横。掩书坐窗牖，灯火如萤青。

浮生有兹遇，何啻投荒冥？彼还不我谅，喋喋催早行。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。